Аддзел адукацыі, спорту і турызму Лельчыцкага райвыканкама Дзяржаўная ўстанова адукацыі “Прыбалавіцкая сярэдняя школа”

 **Пазакласнае мерапрыемства**

 **“Гімн роднай старонцы”**

 Малашчонак Святлана Іванаўна,

 намеснік дырэктара па выхаваўчай рабоце

 2019г.

**Мэта:** выхаванне патрыятызму, грамадскіх пачуццяў вучняў на аснове вывучэння гісторыі і культуры роднага краю.

**Задачы:**

**-**паглыбіць веды вучняў пра свае родныя мясцiны, пра жыццё і духоўны свет вяскоўцаў;

-пазнаёміць з гісторыяй узнікнення вёскі;

- успомнiць асноўныя гiстарычныя факты, данесцi цiкавыя звесткi пра сваю малую радзiму;

-стымуляваць жаданне вучняў стаць неабходнымі сваёй краіне, дастойнымі яе.

**Абсталяванне:** мультымедыйная ўстаноўка, прэзентацыя, музычнае суправаджэнне.

 *Гучыць песня «Мой родны кут»*

**Вядучы1**: Ёсць на свеце куточак адзіны,

Дзе мяне бацькі нарадзілі,

Дзе лунаюць буслы ўвесну

І чуваць жаўруковыя песні.

Дзе ў кожным куточку вішні,

Як на свята, ў белым выйшлі.

Разлівае свой водар бэз,

Аж на плот вінаград узлез.

І нястомна працуюць пчолы

Аж прыгнуліся кветкі долу.

Як жа мне не любіць сваю вёску,

Дзе такія цудоўныя вёсны,

Дзе, здаецца зямля, спявае

І паэтаў штогод нараджае.

**Вядучы 2:** Лепей за ўсё мне на свеце мясціна

Там, дзе я нарадзіўся і ўзрос –

Бэз пад акном і на полі каліна,

Ціхае сонца, блакіты нябёс…

Можа другому не скажа нічога

Сціплая смолка на ўзлессі ў траве –

Мне ж у ёй радасць гучыць і трывога

З ёю маё захапленне жыве.

**Вядучы1**:Добры дзень, паважаныя госці, добры дзень усім добрым людзям.
Шчыра вітаем вас, прыхільнікі сваёй малой Радзімы на нашым свяце пад цудоўнай назвай - “Гімн роднай старонцы”. Сёння мы раскажам пра наш родны куточак, пра мясціны з дзяцінства нам дарагія, пра тое, што жыве ў нашых сэрцах усё жыццё – пра нашу родную вёску Прыбалавічы.

**Гучыць ціхая музыка**

**Чытач:** Палеская вёска, маё Прыбалоцце

Там, за паваротам, з-за лесу відна.

Магчыма таму, што стаіць пры балоце,

Дарога сюды вядзе толькі адна.

Магчыма, што з хатняга выйшла парога,

Памкнулася ў дальні бязмежны прастор.

Праз сэрца маё прабягае дарога

Да самых маскоўскіх рубінавых зор.

Па гэтай дарозе я першыя крокі,

Каленкі збіваючы, змалку рабіў.

Гарцаў там па лужах, хадзіў на ўрокі,

 Ляцеў раніцою ў бор па грыбы.

Там плёўся па грэблі і ездзіў на возе,

Імчаўся ў машыне па гулкай шашы.

Заўсёды мне добра было ў дарозе,

Заўсёды мне добра было на душы.

Ці ў радасці светлай, ці ў лёгкай сумоце

Я ў думках у краі далёкім лясным.

І цягне магнітам маё Прыбалоцце

Дарогай маленства, дарогай вясны.

 **(Чытае вучань)**

Там, дзе сосны спяваюць

Песні белым бярозкам,

Там спрадвеку стаіць

Мая родная вёска.

Я не ведаю болей

Месца лешага ў свеце,

На вялікай, блакітнай,

На нашай планеце.

Сніцца родная вёска,

Хата бацькава з краю,

На паляне суніцы,

Цiш зялёнага гаю.

Каля самай сцяжынкі

Б’е з-пад вербаў крыніца,

Крышталёвы струменьчык

У праменях іскрыцца.

Хай на родных палетках

Ніва мірная спее.

Беларусь — мая кветка,

Яшчэ больш расквітнее!

**Чытач:** У кожнага чалавека ёсць свой родны кут, дзе нарадзіўся, вырас. Ёсць зямля, якая яго ўскарміла, ёсць калодзеж, вада з якога найсмачнейшая ў свеце. І менавіта сюды імкнецца стомленая рознымі нягодамі душа. Бо тут заўсёды светла і добра, ёсць вера і надзея, падтрымка і дапамога… Праз гады не патухне для нас агеньчык роднай вёскі і бацькоўскай хаты… Жыць на Зямлі, дзе ты нарадзіўся, вырас, дзе прайшло тваё дзяцінства , дзе жывуць твае родныя і блізкія, дзе чакаюць цябе заўжды цёплыя матуліны рукі, яе ласкавая ўсмешка і шчырае сэрца – гэта вялікае шчасце.

**Чытач:** Зямля бацькоў – цудоўная зямля!
Пашчасціла і мне тут нарадзіцца.
Да скону дзён, і зблізку, і здаля
Табою, любы край, мне ганарыцца!

**Чытач:**

Стаіць прад вачыма, далёка і блізка,

Стаіць у палескай лясной старане

Бацькоўская хата – маленства калыска

З гарэзлівым промнем у кожным акне.

Над хатаю сонца, як быццам сланечнік…

Усім наваколлем зацешыцца зрок.

Маім ты жаданням прыпынак канечны,

Канечны прыпынак далёкіх дарог.

У думках я роднага куту палоннік.

Там гояцца раны трывожнай душы,

Птушыным напевам звініць падваконнік.

І грукае яблык у садовай цішы.

Стаіць прад вачыма з антэнай на даху і шумам лісткоў,

Са шчырымі і роднымі нам жыхарамі

Далёкая і блізкая хата бацькоў.

***Песня “Родная хата”***

**Чытач:** Вёскі, якія пайшлі і якія сыходзяць у нябыт.Колькі іх? Якія назвы яны насілі.? Хто ў іх жыў? Ціхенька і непрыкметна адыходзяць яны з нашай памяці. Іншы раз так складваецца жыццё, што дапамагчы вёсцы нельга і выратаваць няма каму. Так, многія вёскі зніклі, але наша вёска Прыбалавічы жыве, развіваецца, з надзеяй глядзіць у будучыню, але нельга забываць свайго слаўнага мінулага. А гісторыя наша багата яркімі незабыўнымі падзеямі . І таму, сёння мы з вамі перагорнем некалькі старонак гісторыі. Разам мы зазірнём у мінулае і сучаснае нашага краю. І вы зразумееце, што ваша жыццё, якое толькі пачынаецца, - гэта працяг жыцця вашых продкаў, а тое, што вакол вас, - гэта след іх жыцця.

***Гучыць песня “Спадчына”, сл.Я.Купалы, муз. І.Лучанка***

**Чытач:** Уціснутая паміж куп’істага, зляжалага вякамі журавінавага балота, сухога чарота і лазы, змешанага лесу, стаіць палеская вёска з хатамі, пакрытымі чорным чаротам, якія нагадваюць вялікія купіны ў вялікім бясконцым палескім балоце.

Першае ўпамінанне вёскі Прыбалавічы (раней Прыбыловічы) адносіцца да 24 верасня 1451 года, калі вялікі князь літоўскі Свідрыгайла выдзеліў разам з Букчай са свайго асабістага ўладання Тураўскай зямлі і падарыў князю Міхаілу Васільевічу Чартарыйскаму з пераходам потым жонцы, дзецям і блізкім. Апошні аддаў гэты маёнтак у пасаг за дачкою Ганнай князю Івану Юр’евічу Дубровіцкаму, ад якога маёнтак перайшоў да князя Міхаіла Іванавіча Мсціслаўскага ў выглядзе пасагу за яго жонкаю Ульянаю.

Назва паселішча дапускае не адно тлумачэнне. Вядзенне гаспадаркі тут было выгадным і землеўласнік меў з гэтага значны прыбытак. А мажліва, гэта была дадатковая зямля ў валоданні –прыбылая, новараспрацаваная. Магчыма, таксама, назва паселішча давала ацэнку дабрабыту насельніцтва.

Некаторыя вучоныя памылкова лічаць, што назва ўтварылася ад прозвішча Прыбылоў.

 Мясцовае паданне тлумачыць паходжанне назвы паселішча Прыбалавічы па-свойму, паводле якога адзін чалавек заблудзіўся і доўга блукаў па лесе. Выйшаў на балоты, якім не было ні канца, ні краю. На шчасце, ён апынуўся на сушы. Гэта была не проста суша, а сапраўдны астравок. Пражыў тут чалавек некаторы час, вельмі прыглянулася мясціна – роўная, а навокал дубравы, хваёвы і бярозавы гай. А грыбоў колькі, а ягад –чарніц, буякоў, малін, ажын, кісла-салодкіх журавін. І вырашыў чалавек заснаваць на гэтым месцы паселішча, якое назваў Прыбалоцце (гэта значыць, пры балоце).

**Чытач:**Ты вёска мая – журавінка,

У краі балотным лясным.

Любоў мая топча сцяжынку

У кут мае першай вясны.

Дзядуля цябе ўспамінае.

І зморшчыцца твар незнарок.

Здаецца, нібы паспытае

Тае кіслае ягады сок.

А вёска, маё Прыбалоцце

Халодных зім скінула ком.

Вясной журавінка ў роце

Растане халодным лядком…

**Рэклама:** Вы ведаеце, што самыя лепшыя вітаміны – гэта прыбалавіцкія журавіны.

**Вядучы:** Паводле слоў многіх жыхароў вёскі вядома, што населены пункт в.Прыбалавічы не абмінула вайна з мангола-татарамі, вйна з французамі, фінамі, туркамі.

**Вядучы:** З 1796 года ўпамінаецца царква, пабудаваная з дрэва. Яна захавалася і да сённяшняга часу. Царква называецца Пакроў Прысвятой Багародзіцы. Па словах старажылаў пабудавалі яе 12 братоў за свае сродкі.

Жыць без храма людзі не маглі.

Храм узнёслы продкі ўзвялі.

Зіхацелі ў сонцы купалы.

Мілагучны спеў да неба плыў.

 Прыстольнае свята ў нашай вёсцы –Пакрова Прысвятой Багародзіцы (14 кастрычніка) .“Наша царква намолена многімі пакаленнямі вернікаў.Пасля службы ў ёй лёгка на душы”,- кажа настаяцель храма протаіерэй Пётр. У нашай вёсцы была і ёсць адна вера –праваслаўная.

**Чытач:** Не адракайся веры, чалавек,

Ідзі за ёй і вера дапаможа

У ланцугу пакут і бездарожжа

Не патануць у гібельнай дрыгве.

Не адракайся веры, толькі з ёй

Адчуць сябе магчыма чалавекам,

І голас Бога над Сінай-гарой

Пачуць і назаўжды яму паверыць.

**Вядучы:** Гаворачы пра вёску, нельга не ўспомніць пра школу. Упершыню ў 1911 адкрылася земская аднакласная школа, якая размяшчалася ў хаце вяскоўца Патапа. Першы настаўнік Пётр Сечка, які прыехаў у вёску загадаў вымыць у класным пакоі падлогу. Якое гэта было дзіва, што нават усе прыходзілі глядзець. Затым у многіх сялянскіх хатах жаўцела памытая і выскрабленая дзяркачом падлога, сталы і слоны. Затым была пабудавана драўляная школа. Ужо з 1975 навучанне вядзецца ў сучасным двухпавярховым будынку.

**Чытач:** Прывабліваў будынак нашай роднай школы.

(Яна раней у нас драўлянаю была!)

Прытулак радасны, цікавы і вясёлы…

У шлях жыццёвы альма-матэр нас вяла.

 Гады ляцелі скрозь урокі ды кур’ёзы.

Тут кожны дзень свяціўся новым адкрыццём.

Парады мудрыя ды белыя бярозы

Усталявалі нам пагляды на жыццё.

У вёсцы школу новую пабудавалі –

Цагляны, велічны, прыгожы гмах.

Юнацтва заклікае зноў яна ў далі,

Дзе адкрываецца для кожнага свой шлях.

**Вядучы:** Шчаслівае, заможнае жыццё прынесла вёсцы Вялікая Кастрычніцкая рэвалюцыя. Паляшук вельмі хутка ацаніў перавагу новага ладу перад старым, бо новае вяло сялян з вечнай цемры, гнілога балота і несправядлівасці.

Новае, перадавое з году ў год прыходзіла ў жыццё прыбалоўцаў. Слаўнымі этапамі можна назваць такія падзеі, як радыёфікацыя, пабудова дарог, асушэнне балот, электрафікацыя, механізацыя працы, газафікацыя.

 У 1935 годзе ў закінутую палескую вёску з Лельчыцкага МТС прыехаў першы трактар з металічнымі зубастымі коламі і вёў яго жыхар нашага раёна Сечка Мікалай. Праз некаторы час за штурвал селі і прыбалоўскія хлопцы.

Не абмінула нашу вёску і Вялікая Айчынная вайна. У снежні 1942 года ў Прыбалавічы ўварваліся нямецка-фашысцкія карнікі. Яны сагналі людзей у будынак магазіна і падпалілі. Была спалена ўся вёска, засталася толькі белая царква і абпаленыя клёны ля яе.

**Чытач:**Згарэла хата шматгалосая,

І іншыя навечна анямелі.

Па снезе бегла бабка босая,

І валасы, як снег, бялелі.

Адна царква стаіць ссівелая.

Ці быў там Бог, калі была патрэба?

Чамусьці клёны абгарэлыя

Яшчэ маланкі-стрэлы ловяць з неба…

Было –жылі, было –спрачаліся,

Было –спявалі разам заліхвацкі,

Прыйшла бяда і – пабраталіся

Усе, 47, у адной магіле брацкай.

Цяпер на месцы, дзе пабраталіся 47 жыхароў, брацкая магіла і абеліск. Ад гора людскога стаіць царква і званы анямелі. Ды чуе зямля ўсіх вогненных вёсак Хатыні званы.

**Вядучы:**Родная вёска. Ты нібы ў букеце кветак: вакол шумяць лясы, цвітуць пад вокнамі сады. Цябе любоўна трымае на мазольных далонях зямля. Даўно ўжо няма ў вёсцы хат з саламянымі стрэхамі, роўна стаяць драўляныя і цагляныя дамы. Вёска жыве, пільна ўглядаецца і ўпэўнена крочыць ў далечынь сонечнай раніцы. Цікавая і багатая творчасць нашай вёскі. Яна непасрэдна звязана з музыкай, танцамі, песнямі.

**Чытач:**Спрадвеку жыве ў беларускім народзе

І песня, і танцы, і смех.

Захоўвае скарб найдарожчы ў свеце

Вялікай душы чалавек.

І ў шчасныя годы, і ў дні ліхацця

Заўсёды спявае сяло.

Бо ў песні народнай, як скарб захавана

І радасць, і гора яго.

Мы з матчынай песняй сябруем заўсёды.

Бо гэта крыніца натхнення, быцця.

Тады і жывуць у добрай згодзе народы,

Як разам спяваюць аб шчасці жыцця.

***Песня “Беларусь мая”***

Спрадвечны балоты Палесся

Вы людзям навекі з радні.

Ля вас тут Міколы, Алесі.

Пусцілі свае карані.

Любілі сваё Прыбалоцце

Як гнёзды старыя буслы

Жылі і кахалі ў балоце

Вяскоўцы Чарнушкі, Дзятлы.

Там песні аб долі складалі,

Аб шчасці, няшчасці сваім.

Радзіліся там, паміралі

І не разлучаліся з ім.

**Вянок беларускіх танцаў**

**Вядучы:** ”Трэба многа знаць, каб узоры вышываць” - так гавораць у народзе. І праўда, разам з ведамі крочыць яшчэ адно вялікае багацце -- гэта талент, талент заўважаць прыгожае, лавіць непаўторны міг. З - пад рук такіх людзей выходзяць сапраўдныя творы мастацтва. Бедны той, хто акрамя грошай, багацця, не мае скарбаў вечных – скарбаў душы, якія людзі ствараюць сваімі рукамі. Радуюць людское вока прыгожыя вышыванкі, ручнікі, дарожкі, настольнікі, сурвэткі, зробленыя рукамі вашых аднавяскоўцаў.

**Вядучы:** Па-свойму прыгожыя і багатыя нашы мясціны. Летам і ўвосень ягады, грыбы. Ды ўсё ж не гэтым славіцца наша вёсачка. Галоўнае - людзі тут добрыя, працавітыя. Яны ведаюць усе зямныя сакрэты, чуюць, як дыхае зямля, сагрэтая сонечнай ласкай, аб чым шапоча сонца на досвітку і многа іншага. А яшчэ ў нашай вёсцы ёсць тры цуды з сямі цудаў Лельчыцкага раёна.

Першы цуд – гэта наша царква, якая з’яўляецца архітэктурным помнікам 18 стагоддзя.

Другі цуд- Крыж – сімвал хрысціянства. Каменныя крыжы на тэрыторыі Лельчыцкага раёна ёсць у некалькіх вёсках. У вёсцы Данілевічы можна ўбачыць крыж,які расце з зямлі, - “каменную дзевачку ”. Легенду аб гэтым камені мясцовыя жыхары перадаюць з пакалення ў пакаленне. Паданне гаворыць: у тым месцы, дзе зараз расце лес, раней было поле. Аднойчы, у час жніва, адна з вясковых жанчын сварылася на сваю дачку за тое, што яна ленавалася працаваць. Жанчына вымавіла: ”Каб ты камнем стала! ” дзяўчынка адразу ж ператварылася ў камень.

 Ёсць такі крыж і ў дворыку нашай царквы.

Трэцім цудам нашай вёскі і Лельчыцкага раёна з’яўляюцца сапрапелі (ілістыя адклады). У нашых сапрапелях павышанае ўтрыманне мінералаў (26 найменняў мікра – і макраэлементаў). Яны могуць прымяняцца не толькі ў лячэбных мэтах. Гэта незаменныя ўгнаенні з павышаным утрыманнем фосфару. Залежы знаходзяцца зусім блізка ля вёскі.

Мая вёска – мая аснова. Тут жывуць і працуюць людзі розных прафесій, якія сваёй працай множаць славу і благанадзейнасць нашай краіны.

 **Песня “Вёсачка мая”**

*(Вучні выходзяць са свечкамі і па чарзе чытаюць)*

ЗА ЦЯБЕ , МАЯ ВЁСКА, МАЛЮСЯ

За цябе, мая вёска, малюся,

Бо жыву, нарадзілася тут,

 На прасторах святой Беларусі,

 Самы родны і велічны кут.

Тут дзядуля мае і бабуля

 І шматлікая наша радня.

 Тут жыву і вучуся пакуль я

 І малюся я шчыра штодня

За людзей, землякоў-земляробаў—

Працавітую вёскі сям’ю,

Што нястомнаю сілай свабоднай

Услаўляюць Радзіму сваю.

 Я малюся за родную школу,

 Што трывалыя веды дае,

 Загартоўвае сэрца і волю,

 За сяброў, што страчаюць мяне.

Я малюся за рэчку малую,

Дзе на святы збіраю аер,

За сівую царкву векавую

Адрадзілі якую цяпер.

 Я малюся за роднае поле,

 За мурожны духмяны лужок…

 Маю душу ратуе раздолле --

 Тут аснова мая і выток…

Я малюся за маму і тату,

 Што мяне навучылі любіць

 Агород наш і сад , нашу хату,

 Навучылі шчасліваю жыць…

 Наталяцца лясной прахалодай,

 Песняй птушак і шумам бяроз,

 Непаўторнай вясковай мелодыяй,

 Што душу абуджае да слёз.

 Я малюся за клёкат бусліны

 І за гімн, што пяюць жаўрукі…

 За суніцы, маліны, ажыны,

 З васількоў і рамонкаў вянкі…

 Я за родную мову малюся,

 У сяле, што спрадвеку жыве…

 Веска Грэск у маёй Беларусі,

 Вы знайдзіце на карце яе…

 Але лепш завітайце ў госці,

 Шчыра стрэне вясковы наш люд…

 Вы не страціце, знойдзеце штосьці,

 Што пазбавіць душэўных пакут…

 На прасторах МАЁЙ Беларусі,

 Самы родны і велічны кут…

 За цябе, МАЯ ВЁСКА , малюся,

 Бо жыву, нарадзілася тут!

**Усе разам**.Не знікай, мая вёска, жыві!!!